Source: https://www.riigiteataja.ee/akt/13274198
Timestamp: 2019-09-20 02:12:40+00:00
Document Index: 4498385

Matched Legal Cases: ['§ 1', '§ 4', '§ 2', '§ 3', '§ 4', '§ 5', '§ 6', '§ 5', '§ 11', '§ 7', '§ 8', '§ 9', '§ 10', '§ 11', '§ 12', '§ 13', '§ 14', '§ 7', '§ 15', '§ 17']

Maamaksuseaduse rakendamise kord – Riigi Teataja
Maamaksuseaduse rakendamise kord - sisukord
Vastu võetud 17.01.2001 nr 10
RTL 2001, 11, 154
jõustumine 02.02.2001, rakendatakse 1.01.2001
18.01.2002 RTL 2002, 18, 226 02.02.2002
10.06.2002 RTL 2002, 66, 1035 01.07.2002
19.12.2008 RTL 2008, 105, 1502 03.01.2009 (rakendatakse alates 1.01.2009)
04.02.2010 RTL 2010, 6, 108 13.02.2010
Määrus kehtestatakse «Maamaksuseaduse» paragrahvi 13 lõike 2 alusel.
§ 1. Maamaksu summa saadakse maamaksumäära ja maa korralise hindamise tulemuste põhjal arvutatud maa maksustamishinna korrutamisel, võttes arvesse «Maamaksuseaduse» § 4 lõikes 2 ja §-s 8 sätestatut.
[RTL 2002, 18, 226 - jõust. 02.02.2002]
§ 2. Maamaksu maksab maa omanik, kelle omandiõigus maale on vormistatud kooskõlas kehtivate õigusaktidega.
§ 3. Maamaksuseaduses sätestatud tähtpäevani maksab maamaksu maa kasutaja, kes jätkab maakasutust senise maakasutusõiguse alusel või kasutab maad tähtajalise lepingu alusel vastavalt Vabariigi Valitsuse 15. veebruari 1993. a määrusele nr 48 «Põllumajandusliku maakasutuse kohta» ja ««Eesti Vabariigi maareformi seaduse» ja muude maareformiga seonduvate õigusaktide muutmise ja täiendamise seaduse» paragrahviga 19.
§ 4. Juhtudel kui maakasutust ei ole vormistatud, maksab maamaksu isik, kes maad tegelikult kasutab.
§ 5. Riik maksab maamaksu jätkuvalt riigi omandis olevalt maalt, mille tagastamise, asendamise või kompenseerimise kohta on esitatud taotlus, või mis on kompenseeritud, kuid mida keegi ei ole kasutusse võtnud, või mille tagastamise, asendamise või kompenseerimise kohta pole esitatud taotlust ning mida keegi ei ole kasutusse võtnud.
§ 6. Linna- või vallavolikogu võib oma haldusterritooriumil kehtestada maamaksumäärad diferentseeritult maa hinnatsoonide või katastriüksuse sihtotstarvete liikide lõikes «Maamaksuseaduse» § 5 lõikes 1 ja § 11 lõikes 1 sätestatud vahemikes.
[RTL 2010, 6, 108 - jõust. 13.02.2010]
§ 7. «Maamaksuseadusega» ettenähtud maksuvabastuste taotlemiseks esitavad «Riikliku pensionikindlustuse seaduse» alusel pensioni saavad pensionärid maa asukohajärgsele linna- või vallavalitsusele kirjaliku avalduse järgmiste andmetega:
1) pensionäri ees- ja perekonnanimi, sünniaasta ja pensionitunnistuse number;
2) pensionäri alalise elukoha aadress;
3) maksustatava krundi aadress ja pindala;
4) pensionäri maakasutusõiguse ulatus;
5) rendi- ja üüritulu aastas.
§ 8. Maamaks arvutatakse täiskroonides, kusjuures vähem kui 50 senti jäetakse ära ning 50 senti või rohkem loetakse täiendavaks krooniks.
§ 9. Kui maamaksu maksab riik, esitab maa asukohajärgne Maksu- ja Tolliameti maksu- ja tollikeskus maamaksuteate Rahandusministeeriumile või viimase poolt määratud asutusele. Riigimetsamaalt maamaksu tasumiseks esitatakse maksuteade Riigimetsa Majandamise Keskusele.
§ 10. Rahandusministeerium eraldab riigieelarves ettenähtud summad riigieelarvest finantseeritavate asutuste, hoonete ja rajatiste all olevalt maakatastrisse kandmata maalt maamaksu tasumiseks vastava ministeeriumi taotlusel.
§ 11. Kui maksuteates on maksustatava maakasutuse või maksumaksja andmed ebatäpsed, tuleb maksumaksjal pöörduda andmete täpsustamiseks maa asukohajärgsesse linna- või vallavalitsusse.
§ 12. [Kehtetu – RTL 2002, 66, 1035 - jõust. 01.07.2002]
§ 13. [Kehtetu – RTL 2002, 66, 1035 - jõust. 01.07.2002]
§ 14. Maamaksuteate väljastamisel pärast seaduses ette nähtud tasumistähtpäeva möödumist antakse maksusumma esimese osa tasumiseks aega vähemalt 30 kalendripäeva. Kui maamaksuteade väljastatakse pärast 1. augustit, määratakse tasumistähtpäevad järgmise kalendriaasta maamaksu tasumistähtpäevadele. Maksusumma osadeks jagamisel lähtutakse «Maamaksuseaduse» § 7 lõikest 1.
§ 15. Maksu- ja Tolliamet kannab tasutud maamaksu linna- või vallavalitsusele üle vähemalt üks kord kuus.
[RTL 2008, 105, 1502 - jõust. 03.01.2009 – rakendatakse alates 1.01.2009]
§ 17. Määrust rakendatakse 1. jaanuarist 2001. a.